Qed tistenniena ċena twila, allura ser nitkellem fil-qosor. Filwaqt li stennejt id-deċiżjoni tal-Istati Uniti dwar l-eżenzjoni tal-UE mit-tariffi proposti fuq l-azzar u l-aluminju, kont iddeċidejt li nmexxi d-diskussjoni dwar il-kummerċ għal aktar tard illejla. Ser nippreżentaw l-approċċ tal-UE f'aktar dettall għada, wara d-dibattitu tal-mexxejja. Illum, kellna diskussjoni sinċiera dwar it-tassazzjoni. L-ekonomija diġitali hi sfida għas-sistemi ta' taxxa tagħna. Aktar importanti, id-diskussjoni ikkonfermat ix-xewqa tal-mexxejja kollha li jaħdmu għal soluzzjoni effettiva u ġusta. Ser nerġgħu nittrattaw din il-kwistjoni f'Ġunju. Sadanittant, il-Ministri ser jibdew jaħdmu fuq l-aktar proposti reċenti tal-Kummissjoni. Iddiskutejna wkoll l-ambjent ekonomiku mal-President tal-BĊE, Mario Draghi. Is-sitwazzjoni hija tajba, iżda dan ma jfissirx li l-problemi kollha tagħna huma solvuti. L-ewwel nett, jeħtieġ li nevitaw il-protezzjoniżmu fuq il-livell dinji. Dan hu riskju ewlieni għall-impjiegi, mhux biss fl-Ewropa. B'rabta ma' dan, huwa kruċjali d-djalogu mal-Istati Uniti. It-tieni nett, irridu nħejju s-Suq Uniku tagħna għall-ġejjieni. Biex dan isir, il-mexxejja talbu lill-Kummissjoni tippreżenta, sa Diċembru, ir-rapport ta' implimentazzjoni dwar l-istrateġiji għas-suq intern, jiġifieri: Is-swieq Diġitali u Kapitali u l-unjoni tal-enerġija. Il-mexxejja ser jissorveljaw dan il-proċess, peress li aħna rriduh jitlesta qabel l-elezzjonijiet tal-Parlament Ewropew. Fl-aħħar nett, iddiskutejna wkoll l-iżviluppi reċenti b'rabta ma' Facebook u Cambridge Analytica. Kien ċar għall-mexxejja kollha li l-privatezza u d-data personali taċ-ċittadini jridu jitħarsu b'mod sħiħ. Aħna nieħdu din il-kwistjoni b'serjetà kbira. Jeħtieġ li l-leġislazzjoni tal-UE u dik nazzjonali tiġi rispettata u infurzata. Grazzi. Ara l-paġna tal-laqgħa